**Ministru kabineta noteikumu projekta**

**„Profesionālās izglītības kompetences centra statusa piešķiršanas un anulēšanas kārtība mākslā, mūzikā vai dejā” sākotnējās ietekmes novērtējuma**

**ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Profesionālās izglītības kompetences centra statusa piešķiršanas un anulēšanas kārtība mākslā, mūzikā vai dejā” (turpmāk – Projekts) izstrādāts saskaņā ar Profesionālās izglītības likuma 7.panta 11.punktu un 15.1 panta 1.1daļu (likums „Grozījumi Profesionālās izglītības likumā” stājies spēkā 2015.gada 15.maijā).  Ministru kabineta 2015.gada 4.marta rīkojums Nr.110 „Par Kultūras ministrijas padotībā esošo profesionālās vidējās kultūrizglītības iestāžu attīstības koncepciju” nosaka Kultūras ministriju (turpmāk – ministrija) par atbildīgo institūciju ministrijas padotībā esošo profesionālās vidējās kultūrizglītības iestāžu attīstības koncepcijas (turpmāk – koncepcija) īstenošanā, nodrošinot laika posmā līdz 2020.gadam Latvijā izveidot sešus profesionālās kultūrizglītības profesionālās izglītības kompetences centrus, kas turpinās sagatavot izcilību veidošanas procesu profesionālās vidējās kultūrizglītības posmā, īpašu uzsvaru liekot uz reģionu mākslas un mūzikas vidusskolām.  Ministru kabineta 2014.gada 29.jūlija rīkojums Nr.401 „Par kultūrpolitikas pamatnostādnēm 2014. – 2020.gadam „Radošā Latvija”” nosaka ministriju par atbildīgo institūciju Kultūrpolitikas pamatnostādņu 2014. – 2020.gadam „Radošā Latvija” (turpmāk – pamatnostādnes) īstenošanā, nodrošinot pamatnostādņu 5.2.nodaļas „Radošums mūžizglītībā un uz darba tirgu orientēta kultūrizglītība” 5.2.6.apakšnodaļas „Prioritātes rīcības virzienu ietvaros veicamie uzdevumi un aktivitātes” 2. Rīcības virziena „Kvalitāte un izcilība profesionālajā kultūrizglītībā” 2.1.1.uzdevuma „Izveidot atbalsta sistēmu talantu atklāšanai un izcilības izkopšanai” ietvaros noteikto pasākumu „Izveidot konkurētspējīgus, mūsdienu darba tirgus prasībām atbilstošus profesionālās izglītības kompetences centrus (PIKC) kā bāzi izcilību attīstībai” īstenošanu. Koncepcija paredz, ka katrs jaunveidojamais PIKC specializēsies savā darbības nišā atbilstoši izglītības iestādes iestrādnēm un tradīcijām, kā arī lai pēc iespējas samazinātu līdzīgu izglītības programmu dublēšanos un pēc iespējas vairāk nodrošinātu izglītojamo konkurētspēju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar likumu „Grozījumi Profesionālās izglītības likumā” (stājies spēkā 2015.gada 15.maijā) ir izdarīti grozījumi Profesionālās izglītības likumā. Profesionālās izglītības likuma 15.1 panta 1.1daļa nosaka, ka profesionālās izglītības iestāde, kura īsteno tikai mākslas, mūzikas vai dejas profesionālās vidējās izglītības programmas, kas dod iespēju iegūt trešo profesionālās kvalifikācijas līmeni, un papildus veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas iegūtās profesionālās kompetences novērtēšanas funkcijas, ir tiesīga iegūt PIKC statusu mākslas, mūzikas vai dejas jomā, ja tā atbilst Ministru kabineta noteiktajiem kritērijiem PIKC statusa iegūšanai un statusa anulēšanas kārtībai mākslas, mūzikas vai dejas jomā. Balstoties uz deleģējumu Profesionālās izglītības likumā, ministrija ir sagatavojusi Ministru kabineta noteikumu „Profesionālās izglītības kompetences centra statusa piešķiršanas un anulēšanas kārtība mākslā, mūzikā vai dejā” projektu (turpmāk – Projekts), kas nosaka kritērijus, kurus izpildot, izglītības iestāde var pretendēt uz PIKC statusu mākslā, mūzikā vai dejā. Atšķirībā no spēkā esošajiem Ministru kabineta 2013.gada 19.marta noteikumiem Nr.144 „Profesionālās izglītības kompetences centra statusa piešķiršanas un anulēšanas kārtība” (turpmāk – MK Noteikumi Nr.144) Projektā tiek ņemti vērā kritēriji, kas atbilst mākslas un mūzikas nozares profesionālo vidējo izglītības iestāžu darbības specifikai. MK Noteikumos Nr.144 noteiktie izglītojamo skaita kritēriji pilnībā neatbilst mākslas un mūzikas nozares profesionālo vidējo izglītības iestāžu darbības specifikai, jo tajās ir neliels audzēkņu skaits. Tāds skaits ir izveidojies, vēsturiski mijiedarbojoties izglītības iestādei ar kultūras un mākslas darba tirgus pieprasījumu, vienlaikus nelielais audzēkņu skaits pilnībā nodrošina izcilības sagatavošanu mākslas un mūzikas vidusskolās, un lielāks skaits nav nepieciešams. Arī Projektā noteiktie kvalitātes kritēriji uzsver kultūrizglītības nozares atšķirību no citu nozaru profesionālajām vidusskolām un tajās sniegtās profesionālās vidējās izglītības.  Projekts izstrādāts, pamatojoties uz Profesionālās izglītības likuma 15.1pantā noteikto un ievērojot kultūrizglītības profesionālās izglītības iestāžu specifiku. Projekts paredz vairākas būtiskas atšķirības, salīdzinot ar MK Noteikumos Nr.144 noteikto tiesisko regulējumu. Līdzīgi kā MK Noteikumos Nr.144 ir noteikti kritēriji PIKC statusa iegūšanai, Projekta mērķis ir noteikt jaunas, kultūrizglītības nozares izglītības iestāžu specifikai atbilstošas prasības, kuras profesionālās vidējās izglītības iestādei jānodrošina, pretendējot uz PIKC statusu. Šīs prasības ietver gan kvantitatīvos rādītājus (izglītojamo skaitu), gan kvalitatīvos rādītājus, kas ir raksturīgi kultūrizglītības specifikai un kas uzskatāmi par izglītības iestādes darbības kvalitātes apliecinājumu (sekmes centralizētajos un profesionālās kvalifikācijas eksāmenos, dalība starptautiskajos konkursos un festivālos, absolventu skaits, kas turpina iegūt izglītību augstākās izglītības iestādēs vai strādā nozarē u.tml.). Ir paredzēts izveidot triju veidu PIKC: 1. mākslā vai dizainā; 2. mūzikā (ietverot arī teātra mākslu) vai dejā; 3. PIKC, kas paredz īstenot izglītības programmas divās vai vairāk nozarēs - mākslā, dizainā, mūzikā, ieskaitot teātra mākslu, dejā.  1. Projekta 1.punktā ir noteikts, ka PIKC statusu izglītības iestāde, kura īsteno mākslas un mūzikas profesionālās vidējās izglītības programmas, var iegūt arī tad, ja tā īsteno būtisku profesionālās kultūrizglītības sastāvdaļu – profesionālās ievirzes izglītības programmas mūzikā, mākslā vai skatuves mākslā. Profesionālās ievirzes izglītības programmu uzdevums ir mērķtiecīgi un atbilstoši nozarei un izglītojamo vecumam sagatavot izglītojamos, lai viņi varētu turpināt iegūt izglītību mākslas vai mūzikas profesionālās vidējās izglītības iestādēs profesionālās vidējās izglītības programmās trešajā profesionālās kvalifikācijas līmenī. Mākslas un dizaina, bet īpaši mūzikas un dejas profesionālā vidējā izglītība nav iegūstama, ja izglītojamais nav mācījies profesionālās ievirzes izglītības programmā. Profesionālās ievirzes un profesionālās vidējās izglītības nodarbības notiek vienās un tajās pašās telpās, izmantojot to pašu materiāli tehnisko bāzi un infrastruktūru. Vienīgi profesionālā vidējā izglītība izmanto telpas un mācību līdzekļus priekšpusdienā, bet profesionālā ievirze – pēcpusdienā. Ar ievirzes izglītības apguvi ir saistīta secīga pāreja katrā nākamajā izglītības pakāpē – vidējā un augstākajā izglītības pakāpē. Izveidotā trīspakāpju izglītības sistēma uzrāda labus rezultātus un liels procents mākslas un mūzikas vidusskolu absolventu (2014.gadā vidēji virs 50%, atsevišķos gadījumos 89–92% absolventu) iestājas kādā no Latvijas nozares augstskolām (Latvijas Mākslas akadēmija, Jāzepa Vītola Latvijas Mūzikas akadēmija, Latvijas Kultūras akadēmija), kā arī tādās augstskolās kā Rīgas Tehniskā universitāte, Rīgas Pedagoģijas un vadības augstskola, Liepājas Universitāte, Daugavpils Universitāte u.c., kurās iespējams apgūt dizaina, mākslas, pedagoga u.tml. programmas), kā arī studē attiecīgās nozares augstskolās ārvalstīs.  2. MK Noteikumu Nr.144 4.punktā profesionālās izglītības kompetences centra statusa iegūšanai noteiktie izglītojamo skaita kritēriji attiecībā uz ministrijas padotības profesionālām vidējām izglītības iestādēm nosaka pārāk augstas un neizpildāmas prasības, nosakot, ka PIKC statusu izglītības iestāde var iegūt, ja tajā profesionālo vidējo izglītību iegūst:   * mākslas un dizaina izglītības programmās ne mazāk par 300 izglītojamiem; * mūzikas un skatuves mākslas izglītības programmās ne mazāk par 200 izglītojamiem; * ne mazāk par 300 izglītojamiem profesionālās vidējās izglītības iestādē, kurā iegūst starpnozaru izglītības programmas.   No visām ministrijas padotības profesionālās vidējās izglītības iestādēm šobrīd tikai Rīgas Dizaina un mākslas vidusskola, kurā profesionālo vidējo izglītību iegūst 481 izglītojamais, atbilst MK Noteikumu Nr.144 4.punktā noteiktajiem kritērijiem. Pārējās 13 ministrijas padotības mākslas un mūzikas profesionālajās vidējās izglītības iestādēs Rīgā un reģionos ir ievērojami mazāks izglītojamo skaits, kas liedz ministrijas padotības profesionālās vidējās izglītības iestādēm pretendēt uz PIKC statusu iegūšanu atbilstoši MK noteikumos Nr.144 noteiktajām prasībām. Atbilstoši ministrijas statistikas datiem 2014./2015.mācību gadā 9 mūzikas profesionālās vidējās izglītības iestādēs izglītību iegūst vidēji 70 izglītojamie, bet 4 mākslas profesionālajās vidējās izglītības iestādēs vidēji – 231 izglītojamie. Kopumā 14 ministrijas padotības profesionālās vidējās izglītības iestādēs 2014./2015.mācību gadā profesionālo vidējo izglītību iegūst 1570 izglītojamie. Ievērojot norādītos apstākļus un MK Noteikumos Nr.144 un spēku zaudējušajos Ministru kabineta 2011.gada 22.februāra noteikumos Nr.148 „Profesionālās izglītības kompetences centra statusa piešķiršanas un anulēšanas kārtība” noteikto tiesisko regulējumu, līdz šim brīdim un no MK Noteikumu Nr.144 spēkā stāšanās brīža, profesionālās vidējās izglītības kompetences centra statuss nav piešķirts nevienai ministrijas padotībā esošai mākslas un mūzikas profesionālās vidējās izglītības iestādei.  Kultūrizglītības profesionālās izglītības iestāžu segmenta īpatnība ir salīdzinoši mazs izglītojamo skaits, kas apgūst mākslas vai mūzikas profesionālās vidējās izglītības programmas, salīdzinot ar Izglītības un zinātnes ministrijas padotībā esošo profesionālās vidējās izglītības iestāžu izglītojamo skaitu. Izglītojamo skaitu profesionālās mākslas un mūzikas profesionālās izglītības iestādēs nosaka profesionālās kultūrizglītības galvenais uzdevums – nodrošināt bērnu un jauniešu talantu izkopšanu, veicināt radošo izcilību veidošanos, uzturēt Latvijas profesionālās mākslas un tautas mākslas tradīciju nepārtrauktību un kvalitāti. Izglītojamo skaits mākslas un mūzikas profesionālās izglītības iestādēs ir saistīts arī ar Latvijas kultūras nozares nelielo darba tirgus piedāvājumu. Latvijas mūzikas nozarē nodarbinātības iespējas profesionālās vidējās izglītības iestāžu un Jāzepa Vītola Latvijas Mūzikas akadēmijas absolventiem piedāvā profesionālie simfoniskie orķestri (Latvijas Nacionālais simfoniskais orķestris, Latvijas Nacionālās operas orķestris, Liepājas simfoniskais orķestris, „Sinfonietta Rīga”, pūtēju orķestris „Rīga”), trīs profesionālie kori (Valsts Akadēmiskais koris „Latvija”, Latvijas Radio koris, Latvijas Nacionālās operas koris), iespēja iekļauties Dziesmu un deju svētku tradīcijas saglabāšanas pasākumos, vadot korus, orķestrus, kapelas, deju kolektīvus u.c., kā arī nodarbinātības iespējas pedagoga darbā mūzikas izglītības iestādēs. Savukārt mākslas un dizaina nozares darba tirgus specifika ir mikrouzņēmumi, kā arī pašnodarbinātas personas statuss. Lai nodrošinātu līdzsvaru starp izglītības kvalitāti un darba tirgus prasībām mākslas un mūzikas profesionālajās vidējās izglītības iestādēs, nav pieļaujams tajās mākslīgi palielināt izglītojamo skaitu. Ievērojot augstāk norādītos apstākļus par izglītojamo skaitu mākslas un mūzikas profesionālās vidējās izglītības iestādēs, Projekta 2.1.apakšpunktā ir noteikti kvantitatīvie kritēriji PIKC statusa iegūšanai attiecībā uz izglītojamo skaitu izglītības iestādēs, kuras īsteno profesionālās vidējās izglītības programmas mākslā, mūzikā un dejā.  2.1. Ministrijas padotības profesionālajās vidējās izglītības iestādēs, kuras īsteno mākslas un dizaina profesionālās izglītības programmas, profesionālās ievirzes izglītības programmas apgūst vidēji 400 izglītojamie, bet profesionālo vidējo izglītību tajās iegūst vidēji 90-100 izglītojamie. Statistika liecina, ka atšķirībā no Izglītības un zinātnes ministrijas padotības profesionālās vidējās izglītības iestādēm, kurās vērojama izglītojamo skaita atšķirība atkarībā no tā, vai skola atrodas Rīgā vai reģionā, ministrijas padotības profesionālajās vidējās izglītības iestādēs reģionāla diferenciācija nav vērojama. Vienīgā atšķirība izglītojamo skaita ziņā vērojama starp mūzikas un mākslas un dizaina vidusskolām, kurās vidējo izglītību 2014./2015.mācību gadā iegūst ap 70 izglītojamo (mūzikas vidusskolas) un ap 240 izglītojamo (mākslas un dizaina vidusskolas).  Ievērojot norādīto izglītojamo skaitu, Projekta 2.1.1.apakšpunktā ir noteikts, ka:  - ne mazāk par 400 izglītojamiem, tai skaitā ne mazāk par 90 izglītojamiem profesionālās vidējās izglītības programmās – profesionālās vidējās izglītības iestādē, kurā apgūst izglītības programmas mākslā vai dizainā.  2.2. ministrijas padotības profesionālajās vidējās izglītības iestādēs, kuras īsteno mūzikas un skatuves mākslas profesionālās izglītības programmas, profesionālās ievirzes izglītības programmas apgūst vidēji 300 izglītojamie, kamēr profesionālo vidējo izglītību tajās iegūst vidēji 60 – 90 izglītojamie. Tādējādi Projekta 2.1.2.apakšpunktā ir noteikts, ka:  - ne mazāk par 300 izglītojamiem, tai skaitā ne mazāk par 90 izglītojamiem profesionālās vidējās izglītības programmās – profesionālās vidējās izglītības iestādē, kurā apgūst izglītības programmas mūzikā vai dejā.  2.3. Vairākas ministrijas padotības, pašvaldību dibinātās un privātās mākslas un mūzikas nozares profesionālās vidējās izglītības iestādes ir izteikušas vēlmi iegūt PIKC statusu, jo katra atsevišķi kā izglītības iestāde tā nevar nodrošināt MK Noteikumos Nr.144 noteiktos izglītojamo skaita kritērijus, tādēļ tās apvienošanās rezultātā vēlas izveidot starpnozaru profesionālās izglītības kompetences centru. Tādējādi Projekta 2.1.3.apakšpunktā ir noteikts, ka:  - ne mazāk par 500 izglītojamiem, tai skaitā ne mazāk par 190 izglītojamiem profesionālās vidējās izglītības programmās – profesionālās vidējās izglītības iestādē, kurā apgūst izglītības programmas divās vai vairākās nozarēs (mākslā, dizainā, mūzikā vai dejā).  Iekļaujot Projektā profesionālās izglītības kompetences centra statusa iegūšanai noteiktos kvantitatīvos kritērijus izglītojamo skaita noteikšanai, tiek nodrošināts, ka, mākslīgi nepalielinot izglītojamo skaitu un saglabājot kultūrizglītības nozarē esošo profesionālo vidējās izglītības programmu piedāvājuma klāstu un profesionālās izglītības kvalitāti, profesionālās vidējās izglītības iestādes, kuras īsteno mākslas, mūzikas vai dejas profesionālās izglītības programmas, varēs pretendēt uz PIKC statusa iegūšanu.  3. Atbilstoši ministrijas rīcībā esošai valsts statistikas informācijai valsts un centralizēto eksāmenu rezultāti mūzikas un mākslas profesionālajās vidējās izglītības iestādēs ir vieni no augstākajiem vidēji valstī un arī kopumā pārsniedz vidējos rādītājus starp valsts profesionālās vidējās izglītības iestādēm, tādējādi apliecinot šajās izglītības iestādēs iegūtās izglītības kvalitāti. Valsts un centralizēto eksāmenu kopvērtējumā 2014.gadā vidējais centralizēto eksāmenu vērtējuma rezultāts Jaņa Rozentāla Mākslas vidusskolā bija 70,31%, Rīgas Doma kora skolā – 67,55%, bet pārējās ministrijas padotības profesionālajās vidējās izglītības iestādēs vidējie centralizēto eksāmenu vērtējuma rezultāti ir virs 50%.Kultūrizglītības profesionālās vidējās izglītības nozarē būtiski ir arī profesionālās kvalifikācijas eksāmeni, jo to rezultātā mākslas un mūzikas profesionālās vidējās izglītības iestādes izglītojamie iegūst trešā līmeņa profesionālo kvalifikāciju, kas apliecina viņu profesionālās spējas un prasmes. Ministrijas padotības profesionālās vidējās izglītības iestādēs profesionālās kvalifikācijas eksāmenu vidējie rādītāji 2012./2013.mācību gadā – mūzikas profesionālās vidējas izglītības programmās – 8,2 balles, mākslas profesionālās vidējas izglītības programmās –8,6 balles, skatuves mākslas profesionālās vidējas izglītības programmās – 8,4 balles, bet 2013./2014.mācību gadā mūzikas profesionālās vidējas izglītības programmās – 8,08 balles, mākslas profesionālās vidējas izglītības programmās –8,6 balles, skatuves mākslas profesionālās vidējas izglītības programmās – 8,4 balles.  Ievērojot ministrijas padotības iestādes izglītojamo mācību sasniegumu vērtējumu rezultātus, Projekta 2.2.1. un 2.2.2.apakšpunkts nosaka prasības PIKC statusa iegūšanai attiecībā uz profesionālās izglītības iestādes izglītojamo mācību sasniegumu vērtējuma rezultātu rādītājiem, kā kritēriju nosakot:   * izglītības iestādes pēdējo divu mācību gada laikā izglītojamo mācību sasniegumu vērtējumu profesionālās kvalifikācijas eksāmenos – ne mazāk kā 70% izglītojamiem vērtējums nav bijis zemāks par septiņām ballēm un centralizēto eksāmenu rezultātu kopvērtējumu nav bijis zemāks par 50 procentiem centralizēto eksāmenu vērtējumā.   4. Profesionālās vidējās izglītības iestādes, kuras īsteno mākslas un mūzikas profesionālās vidējās izglītības programmas, un to veidoto PIKC uzdevums ir veidot un attīstīt izglītojamo mākslinieciskus talantus, sekmēt viņu radošo izaugsmi un saikni ar nākotnes darba tirgu. Būtisks kritērijs PIKC statusa iegūšanai ir izglītības iestādes izglītības procesa kvalitātes nodrošināšana un izglītojamo mācību sasniegumu rezultātu vidējie rādītāji pēdējo divu mācību gadu laikā. Tāpēc ir būtiski strādāt ar katru audzēkni individuāli un mazināt no izglītības iestādes atskaitīto izglītojamo skaitu. Vienlaikus ministrija vērš uzmanību, ka nelielais audzēkņu skaits mākslas un mūzikas vidusskolās ir iemesls tam, ka pat neliels atskaitīto skaits veido lielu atskaitījuma proporciju.  Ievērojot ministrijas padotības mūzikas un mākslas profesionālo vidējo izglītības iestāžu datus par izglītojamo mācību sasniegumu vērtējumu un izglītības procesa apmeklētību, Projekta 2.2.3.apakšpunkts nosaka prasības profesionālās izglītības kompetences centra statusa iegūšanai attiecībā uz profesionālās izglītības iestādes izglītojamo mācību sasniegumu rezultātu rādītājiem:   * pēdējo divu mācību gadu laikā ne vairāk kā astoņi procenti no izglītojamiem, kuri mācās attiecīgajā izglītības iestādē, ir atskaitīti nepietiekama mācību sasniegumu vērtējuma vai neattaisnotu mācību kavējumu vai nepareizas karjeras izvēles dēļ.   5. PIKC kā profesionālās vidējās izglītības iestādei ir būtiski stiprināt sadarbību ar darba devējiem un kultūras nozares organizācijām (Latvijas Dizaineru savienība, Latvijas Mūzikas izglītības iestāžu asociācija, Latvijas Klavierspēles asociācija, Latvijas Baleta un dejas ģilde u.tml.), komersantiem, biedrībām un nodibinājumiem, kā arī kop īgi veidot karjeras izglītības pasākumus (kā izglītības iestādes īstenots projekts, RaPaPro u.tml.) un iespēju robežās nodrošināt izglītojamo prakses vietas savos uzņēmumos, biedrībās vai nodibinājumos. Profesionālās kultūrizglītības specifika un profesionālās vidējās izglītības programmas nosaka mācību prakses organizēšanas prasības. Mākslas un mūzikas profesionālās vidējās izglītības iestāžu izglītojamie atbilstoši licencētajā izglītības programmā noteiktajam, īsteno mācību praksi visā izglītības programmas īstenošanas periodā – trīs līdz četru gadu garumā. Mācību prakse, piemēram, topošajiem mūziķiem tiek ieskaitīta, uzstājoties koncertos un citos pasākumos. Savukārt mākslas un dizaina profesionālās vidējās izglītības programmās mācību prakse tiek organizēta sadarbībā ar nozares mazajiem un mikrouzņēmumiem. Komplicēta mācību prakse ir topošajiem gleznotājiem, kas mācās izglītības programmā „Gleznošana”, jo Latvijā nav darba devēju, kas nodrošina mācību praksi šai programmā. Pēc kvalifikācijas iegūšanas gleznotāji strādā kā pašnodarbinātas personas. Tādēļ topošajiem gleznotājiem mācību prakse tiek organizēta izglītības iestādē. Ievērojot kultūrizglītības nozares darba devēju specifiku, Projekta 2.4.apakšpunktā ir noteikts, ka:  - izglītības iestāde atbilstoši īstenojamām izglītības programmām sadarbojas ar darba devējiem, tai skaitā, ir saņēmusi darba devēju rakstisku viedokli par īstenoto sadarbību, nodrošina kultūras nozarē strādājošo un citu personu profesionālo tālākizglītību un pilnveidi, nodrošina mācību prakses vietas mūzikas un skatuves mākslas, dizaina un mākslas nozares profesionālās vidējās izglītības programmu izglītojamiem atbilstoši licencētajai profesionālās izglītības programmai.  6. Lai izvairītos no iesniedzamo datu sagatavošanas dublēšanās, Projekta 5.punktā ir noteikts, ka tiks vērtēta informācija, kas iegūta no Valsts izglītības un satura centra, Valsts izglītības informācijas sistēmas datu bāzēm vai statistikas, kas tiek regulāri iesniegta Latvijas Nacionālajam kultūras centram. |
| 3. | Projekta izstrādē iesaistītās institūcijas | Ministrija, Latvijas Nacionālais kultūras centrs. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz izglītības iestādēm, kuras īsteno profesionālās vidējās izglītības programmas, kas dod iespēju iegūt trešo profesionālās kvalifikācijas līmeni. Projekta 2.4.apakšpunktā ir noteikta profesionālās izglītības kompetences centra sadarbība ar nozaru darba devēju organizācijām, plānojot to veikt visos Latvijas novados un pilsētās.  Pamatnostādnes nosaka, ka līdz 2020.gadam ir jāizveido 6 PIKC no ministrijas padotībā esošajām izglītības iestādēm. Trīs ministrijas padotībā esošās mākslas un mūzikas profesionālās vidējās izglītības iestādes PIKC statusu plāno iegūt patstāvīgi, izpildot Projektā iekļautos kritērijus. Lai nodrošinātu pārējo PIKC izveidi, plānots reorganizēt sešas ministrijas padotībā esošās mākslas un mūzikas profesionālās vidējās izglītības iestādes un uz to bāzes izveidot trīs starpnozaru profesionālās izglītības kompetences centrus. Pamatnostādnēs kā potenciālie PIKC, kas plānoti pēc 2018.gada, ir iezīmētas divas pašvaldību dibinātas mākslas un dizaina skolas – Daugavpils Dizaina un mākslas vidusskola „Saules skola” un Valmieras Mākslas vidusskola. Vidējais izglītojamo skaits izveidotajos PIKC plānots ap 3500 izglītojamiem attiecīgajā mācību gadā, no tiem ap 1430 izglītojamiem – profesionālās vidējās izglītības programmās.  Projekta tiesiskais regulējums var ietekmēt tās personas, kuras vēlas iegūt profesionālo kvalifikāciju vai pilnveidot savas profesionālās zināšanas, prasmes un kompetences mākslas mūzikas vai skatuves mākslas profesionālās vidējās izglītības programmās, profesionālās ievirzes izglītības programmās un profesionālās tālākizglītības programmās. Projekta tiesiskais regulējums var ietekmēt Latvijas Republikas pilsētas un reģionus, kuros tiek izveidoti PIKC, veicinot tieši reģionam raksturīgas mākslas un mūzikas nozares attīstību, nodrošinot ar atbilstošiem speciālistiem. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktais tiesiskais regulējums nodrošinās iespēju mūzikas un mākslas profesionālajām vidējās izglītības iestādēm ar augstākiem profesionālās izglītības kvalitatīvajiem rādījumiem pretendēt uz profesionālās izglītības kompetences centra statusu, kā arī uz papildu finansējumu šo izglītības iestāžu pedagogiem par papildu funkciju veikšanu. |
| 3. | Administratīvo izmaksu monetārs novērtējums | Projekta radīto administratīvo izmaksu (izmaksas, ko rada informācijas sniegšanas vai uzglabāšanas pienākumi) aprēķins veikts (Projekta 9.,10.,11.,12.punkts), izmantojot šādu formulu:  C = (f x l) x (n x b), kur  C – informācijas sniegšanas pienākuma radītās izmaksas jeb administratīvās izmaksas;  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);  l – laika patēriņš, kas nepieciešams, lai sagatavotu informāciju, kuras sniegšanu paredz projekts;  n – subjektu skaits, uz ko attiecas projektā paredzētās informācijas sniegšanas prasības;  b – cik bieži gada laikā projekts paredz informācijas sniegšanu.  Informācijas sagatavošanas un sniegšanas pienākums (informācija, kas attiecas uz Projekta 2.punktā ietvertajiem kritērijiem) būs vienreizējs (kad izglītības iestādes gatavos iesniegumu PIKC statusa saņemšanai) un turpmāk pēc PIKC statusa iegūšanas ikgadējs atbilstoši Projekta 9.punktam, un ir attiecināms uz izglītības iestādēm, kuras plāno pieteikties uz PIKC statusu (atbilstoši Koncepcijai 2015.gadā tās ir divas vidējās profesionālās izglītības iestādes, 2016.gadā tās ir trīs, 2018.gadā – viena, bet laika periodā 2018.-2020.gads vēl divas). Informācijas sagatavošanas un sniegšanas pienākums saistīts ar informāciju, kuru sagatavo direktora vietnieks un lietvedis, tāpēc lai aprēķinātu administratīvo izmaksu novērtējumu šai mērķgrupai, tika izmantoti Centrālās Statistikas pārvaldes dati par biroju administratīvo darbību darbaspēka izmaksām vienā stundā, proti, 6,47 *euro*, t.sk. pieskaitāmās izmaksas 25% apmērā. Laika patēriņš šādām darbībām tiek prognozēts aptuveni 8 stundas. Tādējādi mērķgrupai – vienai izglītības iestādei vienreizējs administratīvo izmaksu novērtējums sastāda **103,52 *euro***, kas aprēķināts pēc formulas: (6,47 x 8) x (2 x 1).  Tādējādi atbilstoši Koncepcijai topošo un esošo PIKC administratīvās izmaksas ir:  2015.gadā – 207,04 *euro* (103,52 x 2)  2016.gadā – 310,56 *euro* (103,52 x 3) un 207,04 *euro* (divi esošie PIKC)  2017.gadā – 517,60 *euro* (pieci PIKC)  2018.gadā – 103,52 *euro* un 517,60 *euro*  2019.gadā – 207,04 *euro* (103,52 x 2) un 621,12 *euro* (seši PIKC)  2020.gadā – 828,16 *euro* (astoņi PIKC).  Lai aprēķinātu Latvijas Nacionālā kultūras centra administratīvo izmaksu novērtējumu, tiek ņemta vērā tā darbinieku darbaspēka vidējās izmaksas stundā, kas ir 7,62 *euro* apmērā, t.sk. pieskaitāmās izmaksas 25% apmērā. Centrā par administratīvajām darbībām, kas noteiktas Projekta 4.punktā, atbildīgi ir 2 darbinieki (vecākais referents un informācijas analīzes eksperts). Paredzams, ka Projekta noteikto informācijas pieprasīšana un iesniegšana (Projekta 4.,5.,6.punkts) kopā gada laikā varētu aizņemt 14 darba dienas, 112 stundas. Tādējādi centram administratīvo izmaksu novērtējums ir **3413,76 *euro***, kas aprēķināts pēc formulas: (7,62 x 112) x (2 x 2). |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.gads** | | Turpmākie trīs gadi (milj. *euro*) | | |
| **2016.** | **2017.** | **2018.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2015) gadu | Izmaiņas, salīdzinot ar kārtējo (2015) gadu | Izmaiņas, salīdzinot ar kārtējo (2015) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 18 782 372 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 18 782 372 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 18 782 372 | 0 | 1 234 878 | 1 118 071 | 2 034 442 |
| 2.1. valsts pamatbudžets | 18 782 372 | 0 | 1 234 878 | 1 118 071 | 2 034 442 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | -1 234 878 | -1 118 071 | -2 034 442 |
| 3.1. valsts pamatbudžets | 0 | 0 | -1 234 878 | -1 118 071 | -2 034 442 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | -1 234 878 | -1 118 071 | -2 034 442 |
| 5.1. valsts pamatbudžets | 0 | -1 234 878 | -1 118 071 | -2 034 442 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Sadaļa aizpildīta, balstoties uz koncepcijas 3.pielikumu (apstiprināts Ministru kabineta 2015.gada 24.februāra sēdē).  Projekts nosaka, ka izglītības iestāde, kurai tiks piešķirts PIKC statuss, nodrošinās profesionālās izglītības programmu īstenošanu, būs reģionālais vai nozares metodiskais centrs, pedagogu tālākizglītības centrs un veiks ārpus formālās izglītības sistēmas apgūtās profesionālās kompetences novērtēšanu.  Ministru kabineta 2009.gada 28.jūlija noteikumu Nr.836 "Pedagogu darba samaksas noteikumi" (turpmāk – MK noteikumi Nr.836) 28.punkts paredz, ka pedagogiem valsts ģimnāzijās un profesionālās izglītības kompetences centros (izņemot pedagogus, kuri īsteno pirmā līmeņa profesionālās augstākās izglītības programmas) nosaka piemaksu 10 procentu apmērā no mēneša darba algas likmes. Līdz šim ministrijas padotības profesionālās vidējās izglītības iestādēs valsts budžetā šāda piemaksa netika paredzēta. Saskaņā ar Projektā noteikto izglītības iestāde, kurai piešķirts kompetences centra statuss, īstenos profesionālās izglītības programmas, kā arī būs reģionālais vai nozares metodiskais centrs, pedagogu tālākizglītības centrs un veiks ārpus formālās izglītības sistēmas apgūtās profesionālās kompetences novērtēšanu. Tādēļ PIKC nodarbināto pedagogu darba samaksas nodrošināšanai atbilstoši MK noteikumu Nr.836 28.punktā noteiktajam ir jānodrošina piemaksas 10% apmērā.  Atbilstoši Ministru kabineta 2015.gada 4.marta rīkojuma Nr.110 „Par Kultūras ministrijas padotībā esošo profesionālās vidējās kultūrizglītības iestāžu attīstības koncepciju” 3.punktam ministrija līdz 2020.gadam plānoto nodrošināt tās padotībā esošo izglītības iestāžu virzību uz sešu profesionālās izglītības kompetences centru izveidi.  Līdz 2018.gadam plānots izveidot sešus profesionālās izglītības kompetences centrus – Rīgas Dizaina un mākslas vidusskola, Nacionālo Mākslu vidusskola Rīgā (reorganizējot Jaņa Rozentāla Rīgas Mākslas vidusskolu un Rīgas Doma kora skolu), Ventspils Mūzikas vidusskola, Liepājas Mūzikas, mākslas un dizaina vidusskola (reorganizējot Emiļa Melngaiļa Liepājas Mūzikas vidusskolu un Liepājas Dizaina un mākslas vidusskolu) un Rēzeknes Mūzikas, mākslas un dizaina vidusskola (reorganizējot Rēzeknes Mākslas un dizaina vidusskolu un Jāņa Ivanova Rēzeknes mūzikas vidusskolu), Alfrēda Kalniņa Cēsu Mūzikas vidusskolu.  Detalizēti aprēķini par papildus nepieciešamo finansējumu 2016. un turpmākajos gados pievienoti Projekta sākotnējās ietekmes novērtējuma ziņojuma (anotācijas) 1.pielikumā un 2.pielikumā.Aprēķini veikti tikai jaunām izdevumu pozīcijām, kurām pašlaik finansējums ministrijas budžetā nav paredzēts. Pārējās PIKC funkcijas, ja tādas būs, pēc provizoriskiem aprēķiniem radīs salīdzinoši nelielu finansiālu ietekmi, līdz ar to tās tiks īstenotas esošā budžeta ietvaros.  Šobrīd nav iespējams precīzi aprēķināt līdzekļu ietaupījumu no izglītības iestāžu tīkla optimizācijas, apvienojot esošās izglītības iestādes kompetences centros. Precīzāki aprēķini iespējami, kad darbu uzsāks reorganizētās iestādes direktors. Reorganizācijas gadījumā, izglītības iestādei paliekot katrai savās esošajās telpās, iespējams tiks samazināti administratīvie izdevumi attiecībā uz grāmatvedības vai lietvedības darbinieku štata vietām, kā arī direktora vietnieku amata vietu rēķina. Tāpat iespējams apvienot reorganizētās izglītības iestādes vispārizglītojošo priekšmetu pedagogu amata vietas, lai tās nedublētos un izveidojot vienu, taču šo jautājumu iespējams precīzi aprēķināt, darbu uzsākot reorganizētajai izglītības iestādei ar vienotu mācību stundu sarakstu. Tikmēr saimniecisko darbinieku, kā ar specializēto mācību priekšmetu pedagogu skaits paliek nemainīgs. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Projekts ir īstenojams esošo ministrijas valsts budžeta līdzekļu ietvaros, savukārt jautājums par nepieciešamo papildu finansējumu profesionālo izglītības kompetences centru funkciju nodrošināšanai ir izskatāms Ministru kabinetā, sagatavojot likumprojektu “Par vidēja termiņa budžeta ietvaru 2017., 2018. un 2019.gadam” un likumprojektu “Par valsts budžetu 2017.gadam” kopā ar visu ministriju un centrālo valsts iestāžu jauno politikas iniciatīvu pieprasījumiem.  Ministrija, sagatavojot likumprojektu “Par vidēja termiņa budžeta ietvaru 2016., 2017. un 2018.gadam” un likumprojektu “Par valsts budžetu 2016.gadam” kopā ar visu ministriju un centrālo valsts iestāžu jauno politikas iniciatīvu pieprasījumiem ir iesniegusi jaunās politikas iniciatīvu pieprasījumu PIKC izveidei 2016.gadā. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Ministrija vienlaikus ar Projektu virza izskatīšanai Ministru kabinetā Ministru kabineta noteikumu projektu „Grozījumi Ministru kabineta 2013.gada 19.marta noteikumos Nr.144 „Profesionālās izglītības kompetences centra statusa piešķiršanas un anulēšanas kārtība”. |
| 2. | Atbildīgā institūcija | Ministrija, Latvijas Nacionālais kultūras centrs. |
| 3. | Cita informācija | Nav |

*Anotācijas V sadaļa – projekts šo jomu neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 13.punktu ministrijas mājas lapā sadaļā „Sabiedrības līdzdalība” tika publicēts paziņojums par sabiedrības līdzdalības iespējām Projekta izstrādes procesā no 2015.gada 23.marta līdz 7.aprīlim sabiedrības pārstāvjiem bija iespēja sniegt viedokli par Projektu. Viedokli par Projektu iesniedza Valmieras pilsētas pašvaldība, Daugavpils pilsētas dome, Jāņa Ivanova Rēzeknes mūzikas vidusskola, Emiļa Melngaiļa Liepājas Mūzikas vidusskola, Rēzeknes Mākslas un dizaina vidusskola. |
| 2. | Sabiedrības līdzdalība projekta izstrādē | Pirms koncepcijas iesniegšanas Ministru kabinetā, ministrija un Latvijas Nacionālais kultūras centrs organizēja vairākas sanāksmes ar mākslas un mūzikas profesionālo vidējās izglītības iestāžu pārstāvjiem:  1) 2014.gada 10. un 17.septembrī un 16.oktobrī norisinājās sanāksmes ar Rīgas pilsētas mākslas un mūzikas profesionālās vidējās izglītības iestāžu direktoriem par iespējamo šo izglītības iestāžu darbības pārveidi PIKC statusā;  2) 2014.gada oktobrī norisinājās tikšanās ar Emīla Dārziņa mūzikas vidusskolas, Jāzepa Mediņa Rīgas mūzikas vidusskolas, Rīgas Doma kora skolas un Rīgas Horeogrāfijas vidusskolas pedagogu kolektīviem par iespējamo šo izglītības iestāžu darbības pārveidi PIKC statusā;  3) 2014.gada sākumā tika organizēta diskusiju apspriede ministrijas delegācijai un profesionālās vidējās izglītības iestāžu pedagogiem un izglītojamo vecākiem, kurā tika skaidrota koncepcijas būtība par PIKC izveidi;  4) Alfrēda Kalniņa Cēsu mūzikas vidusskola kopš 2012.gada ir organizējusi vairākas tikšanās ar izglītības iestādes vadību un Cēsu pilsētas pašvaldību, kurās tika apspriests par iespējamo mūzikas PIKC izveidi Cēsīs;  5) Liepājas pilsētā 2014.gada pavasarī iespējamo PIKC izveidi apsprieda Kultūras ministrija, Liepājas Dizaina un mākslas vidusskola, Emiļa Melngaiļa Liepājas mūzikas vidusskola, novada profesionālie mākslas kolektīvi, Liepājas Universitāte un Liepājas pilsētas pašvaldība. 2014.gada 19.septembrī kultūras ministre D.Melbārde tikās ar Liepājas pilsētas pašvaldību, savukārt ministrijas delegācija – ar abu profesionālās vidējās izglītības iestāžu pārstāvjiem, lai precizētu koncepciju un tā rīcības plānu;  6) Rēzeknes pilsētā 2014.gada pavasarī iespējamo mākslas un mūzikas PIKC izveidi Rēzeknē apsprieda ministrija, Rēzeknes Mākslas un dizaina vidusskola un Jāņa Ivanova Rēzeknes mūzikas vidusskola;  7)  2014.gada 3.novembrī Rīgā tika organizēta viena kopīga ministrijas un visu Latvijas reģionu mākslas un mūzikas profesionālās vidējās izglītības iestāžu direktoru sanāksme par iespējamo PIKC izveidi;  8) ministrija2014.gadā ir saņēmusi visu tās padotībā esošo profesionālās vidējās izglītības iestāžu rakstisku viedokli par iesaistīšanos vai neiesaistīšanos PIKC izveidē. |
| 3. | Sabiedrības līdzdalības rezultāti | Ministrijas padotībā esošās zemāk norādītās profesionālās vidējās izglītības iestādes atbalsta Projekta izstrādi un nepieciešamību. Rīgas Dizaina un mākslas vidusskola, Ventspils Mūzikas vidusskola un Alfrēda Kalniņa Cēsu Mūzikas vidusskola PIKC statusu plāno iegūt patstāvīgi, vai apvienojoties ar citām mākslas vai mūzikas nozares izglītības iestādēm.  Jaņa Rozentāla Rīgas Mākslas vidusskola un Rīgas Doma kora skola plāno veikt izglītības iestāžu reorganizāciju un izveidot Nacionālo Mākslu vidusskolu Rīgā.  Emiļa Melngaiļa Liepājas Mūzikas vidusskola un Liepājas Dizaina un mākslas vidusskola plāno veikt izglītības iestāžu reorganizāciju un izveidot Liepājas Mūzikas, mākslas un dizaina vidusskolu. Rēzeknes Mākslas un dizaina vidusskola un Jāņa Ivanova Rēzeknes mūzikas vidusskola plāno veikt izglītības iestāžu reorganizāciju un izveidot Rēzeknes Mūzikas, mākslas un dizaina vidusskolu.  Papildus no 2015.gada 23.marta līdz 7.aprīlim īstenotās sabiedrības līdzdalības procedūras ietvaros Valmieras un Daugavpils pašvaldības izteica priekšlikumu diferenciēt izglītojamo skaitu reģionos, iesakot ārpus Rīgas samazināt vidējās izglītības iestādes izglītojamo kopskaitu līdz 300 un vidējās izglītības izglītojamo skaitu līdz 70. Ministrijas ieskatā izglītojamo kvantitatīvais kritērijs izglītības iestādēs nav samazināms, jo lielākā daļa PIKC plānoti reģionos un, izvērtējot situāciju un esošo statistiku, reģionā esošās ministrijas padotības mākslas un mūzikas vidusskolas var kļūt par PIKC atbilstoši Projektā noteiktajiem kritērijiem. Ministrija, izstrādājot Projektu, jau ir samazinājusi izglītojamo skaita kritēriju līdz minumam, lai varētu izpildīt Darbības programmas „Izaugsme un nodarbinātība” specifiskā atbalsta mērķa 8.1.3.nosacījumus.  Valmieras pašvaldība piedāvāja samazināt kvalitātes kritērijus Projekta 2.2.1., 2.2.3. un 2.2.4.apakšpunktā un svītrot 2.2.2.apakšpunktu. Ministrija ir svītrojusi Projekta 2.2.3. apakšpunktu, tomēr pārējie kvalitātes kritēriju rādītāji ministrijas ieskatā nav samazināmi un svītrojami, to rādītājiem jāatspoguļo profesionālās vidējās izglītības kvalitāte, ko izglītojamie saņem kompetences centros. PIKC būtība ir izcilības sekmēšana, un Projektā noteiktie kvalitātes kritēriji ir instruments, kā izcilību veicināt. |
| 4. | Cita informācija | Projekts ir īstenojams esošo ministrijas valsts budžeta līdzekļu ietvaros, savukārt jautājums par nepieciešamo papildu finansējumu profesionālo izglītības kompetences centru funkciju nodrošināšanai ir izskatāms Ministru kabinetā, sagatavojot likumprojektu “Par vidēja termiņa budžeta ietvaru 2017., 2018. un 2019.gadam” un likumprojektu “Par valsts budžetu 2017.gadam” kopā ar visu ministriju un centrālo valsts iestāžu jauno politikas iniciatīvu pieprasījumiem. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās ministrija un Latvijas Nacionālais kultūras centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Līdz 2020.gadam ir plānots izveidot 6 profesionālās izglītības PIKC no ministrijas padotībā esošajām izglītības iestādēm. Trīs ministrijas padotībā esošās mākslas un mūzikas profesionālās vidējās izglītības iestādes PIKC statusu plāno iegūt patstāvīgi, izpildot Projektā iekļautos kritērijus – Rīgas Dizaina un mākslas vidusskola, Ventspils Mūzikas vidusskola, Alfrēda Kalniņa Cēsu Mūzikas vidusskola.  Lai nodrošinātu pārējo PIKC izveidi, plānots reorganizēt sešas ministrijas padotībā esošās mākslas un mūzikas profesionālās vidējās izglītības iestādes un uz to bāzes izveidot trīs starpnozaru PIKC– Nacionālā Mākslu vidusskola Rīgā (reorganizējot Jaņa Rozentāla Rīgas Mākslas vidusskolu un Rīgas Doma kora skolu), Liepājas Mūzikas, mākslas un dizaina vidusskola (reorganizējot Emiļa Melngaiļa Liepājas Mūzikas vidusskolu un Liepājas Dizaina un mākslas vidusskolu), Rēzeknes Mūzikas, mākslas un dizaina vidusskola (reorganizējot Rēzeknes Mākslas un dizaina vidusskolu un Jāņa Ivanova Rēzeknes mūzikas vidusskolu).  Noteikumu projekts tiks īstenots esošo institūciju un cilvēkresursu ietvaros. |
| 3. | Cita informācija | Nav |

Kultūras ministres p.i.

vides aizsardzības un

reģionālās attīstības ministrs K.Gerhards

Vīza: Valsts sekretārs S.Voldiņš

16.07.2015. 9:35

4910

B.Beinaroviča

Tālr. 67227405

[Baiba.Beinarovica@lnkc.gov.lv](mailto:Baiba.Beinarovica@lnkc.gov.lv)